STORIEWERF: CV Alba Bouwer
Albertha Magdalena (Alba) Bouwer is op 16 Maart 1920 in die Vredefort-distrik (Vrystaat) gebore waar sy haar kinderjare deurgebring het. In haar tienerjare verhuis sy na Klein Drakenstein by die Paarl en matrikuleer aan die Hoër Meisieskool La Rochelle. Daarna skryf sy as student in by die Hugenote Universiteitskollege te Wellington waar sy 'n B.A.-graad behaal met Geskiedenis en Duits as hoofvakke. As opvoeder begin sy haar onderwysloopbaan aan die Hoërskool Burgersdorp en eindig dit ses jaar later aan die Hoërskool Jan van Riebeeck in Kaapstad. Hierna word sy joernalis, eerstens by die vrouetydskrif Huishouding, daarna by die destydse SAUK in Kaapstad, en laastens by die bekende tydskrif Sarie Marais waar sy tot assistentredaktrise vorder. In 1963 tree sy in die eg met Hubert Coetzee (destydse besturende direkteur van Nasionale Pers), en in 1975, ses jaar na die afsterwe van Hubert Coetzee, trou sy met Jan Hofmeyr. Hy is in 1999 oorlede. Alba Bouwer woon tans in Somerset-Wes.
Haar debuut, Stories van Rivierplaas (1955) en sy opvolg, Nuwe stories van Rivierplaas (1956) verskyn aan die vooraand van die sestigerjare. Stories van Rivierplaas het as reeks in Sarie verskyn en is nie in die eerste instansie vir kinders bedoel nie. Stories van Ruyswyck (1963) is 'n opvolg van die Rivierplaas-stories. Alie het intussen grootgeword en is bykans dertien jaar oud as die storie begin. In Stories van Bergplaas (1963) staan die tienjarige tweeling, Bramie en Grietjie, in die sentrum op die Bolandse plaas, Sadewee.
In Abdoltjie: ses verhaaltjies oor 'n Maleiertjie van die Ou Kaap (1958) verken Abdoltjie, 'n vyfjarige Maleierseuntjie, in elke opeenvolgende storie sy eie leefwêreld: die berg en sy diertjies, die see, die wolke en lug, en die buitenste ruimte. Nog 'n vyfjarige, Dirkie, leer in Dirkie van Driekuil (1966) van die onstuitbare gang van tyd en van verganklikheid. 'n Hennetjie met kuikens (1971) handel oor 'n wit kind, Sarie van Johannesburg, en die swart dogtertjie, Sara van Soweto. Hulle het elk afsonderlik 'n pop van 'n ander ras as gespreksgenoot. In Vlieg, swaeltjie, vlieg ver (1983) is nog 'n vyfjarige, Faantjie, die hoofkarakter.
Ienkel dienkel: 'n verseboek vir kleintjies (1980) is 'n kinderpoësiebundel wat bestaan uit sewentien gediggies, elke gedig is geïllustreer deur May Hillhouse. Bouwer laat ook 16 verse in D.J.Opperman se Kleuterverseboek (1981) die lig sien en dra ook by tot die versamelbundel Verskombers (1977). Sy publiseer verhale in bundels, soos "Oupa Kyken" in Storiehuis, woordpaleis (1980) en "Ou Pettepet" in Goue fluit, my storie is uit (1988) en dra ook by tot Son en saffier (1972) en Voorsmaak (1972) wat werke van 10 Scheeperspryswenners bevat.
Alba Bouwer het heelwat vertaalwerk van kinder- en jeugtekste uit Amerikaans, Duits, Engels en Nederlands gedoen. Hieronder val Die Spaanse roosboom (1946), Seeverhale van Seepbel (1949), Peppie se hoed (1950), Pieter en die wolf (1958), Katinka (1960), Rinus die stasiemossie (1961), Die dogtertjie van êrens (1961), Die wit buffel (1962), Rip van Winkel (1965), Tippie se liefde (1966), Die leerling-towenaar (1968), Die groen pad (1969), Perd uit die storm (1971), My eerste groot storieboek (1975), Die goue motor van Matys (1976), Ek is 'n wilde wollabeer (1976), Kom, krokodil, na lewerstad (1976), Winnie-die-Poeh (1985) en My groot, groot storieboek (1987). Sy het ook religieuse tekste vir volwassenes uit Duits en Nederlands vertaal.
Abdoltjie: ses verhaaltjies oor 'n Maleiertjie van die Ou Kaap (1958)
'n Hennetjie met kuikens (1971)
Ek is 'n wilde wollabeer (1976)
Ienkel dienkel: 'n verseboek vir kleintjies (1980)
Scheepersprys vir jeugliteratuur in 1959 vir Stories van Rivierplaas en Nuwe stories van Rivierplaas en in 1965 vir Katrientjie van Keerweder, Stories van Ruyswyck en Stories van Bergplaas
Die C.P.Hoogenhoutprys in 1962 vir Katrientjie van Keerweder, 1972 vir 'n Hennetjie met kuikens en 1984 vir Vlieg, swaeltjie, vlieg ver